Rema 1000-butikker landet over trækker et parti kyllingepølser tilbage, efter producenten har fundet listeria i en egenkontrolanalyse. Det gælder kyllingepølser med pakkedatoen 26-08-2019, som er mindst holdbar til 23-09-2019. Hvis man har kyllingepølser med netop den datomærkning liggende i køleskabet, skal man smide pølserne væk eller returnere dem i Rema 1000, hvor man kan få pengene tilbage – også selvom man ikke længere har en bon. Ved indtag af pølserne er der risiko for infektion med listeriabakterier. Symptomerne kan ifølge Fødevarestyrelsen blandt andet være influenzalignende symptomer, feber og hovedpine og i sjældne tilfælde mave-tarm-problemer. I værste fald kan infektionen give sygdommen listeriose, som er en meget alvorlig og livstruende sygdom. Hvert år bliver cirka 50 personer syge af listeria.
Rema 1000 trækker kyllingepølser tilbage efter fund af listeria.